Ólafur Ragnar sækist eftir endurkjöri þvert á fyrri yfirlýsingar Ólafur Ragnar Grímsson mun sækjast eftir endurkjöri til embættis forseta Íslands . Þetta tilkynnti hann á blaðamannafundi sem stendur yfir á Bessastöðum . Forsetakosningar verða haldnar í júní . Í ljósi þess að forsetinn gaf það út á nýjársdag að hann ætlaði ekki að gefa kost á sér í kosningunum í júní , og láta fimm kjörtímabil duga , hefur um tugur frambjóðenda tilkynnt framboð til forseta . Litlar líkur eru á að þeir hafi erindi sem erfiði því aldrei í lýðveldissögunni hefur sitjandi forseti verið felldur af stalli . Í ljósi þessa má búast við að framboð forsetans kalli fram blendnar tilfinningar margra , kannski ekki síst þeirra sem unnið hafa að framboði eða hvatt valda einstaklinga til þess á undanförnum mánuðum . Hins vegar er stór hópur fólks sem fagnar þessari ákvörðun Ólafs Ragnars , ekki síst í ljósi ástandsins í stjórnmálum .